b'\n_START_ARTICLE_\nRado Bedna\xc5\x99ik\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gori\xc5\xa1kega knjigoveza Ivana Bedna\xc5\x99ika. Ljudsko \xc5\xa1olo (1908-1912 in gimnazijo (1912-1915) je obiskoval v rojstnem kraju in jo nadaljeval na Zavodu svetega Stanislava v \xc5\xa0entvidu pri Ljubljani (1915-1920). V letih 1920\xe2\x88\x921924 je na Filozofski fakulteti v Ljubljani \xc5\xa1tudiral zgodovino in zemljepis in 1926 diplomiral ter 1951 doktoriral iz knji\xc5\xbeevnosti na Univerzi v Trstu. Po odslu\xc5\xbeenju voja\xc5\xa1kega roka (dosegel \xc4\x8din podporo\xc4\x8dnika) je bil urednik Malega lista v Trstu (1929), nato pa do 1939 poslovni tajnik katoli\xc5\xa1kega tiskovnega dru\xc5\xa1tva v Gorici. Kot profesor je slu\xc5\xbeboval na slovenskih gimnazijah v Gorici (1944) in Ajdov\xc5\xa1\xc4\x8dini (1945/1946) ter na liceju v Gorici (1946-1972)._NEWLINE_Italijanske oblasti so ga pred 2. svetovno vojno veliko preganjale, ga ve\xc4\x8dkrat zaprle in konfinirale. Kot novinar in urednik je sodeloval pri \xc5\xa1tevilnih primorskih listih pod fa\xc5\xa1izmom (Gori\xc5\xa1ka stra\xc5\xbea, Mali list, Na\xc5\xa1 \xc4\x8dolni\xc4\x8d, Jadranski almanah in drugih); po letu 1945 pa med drugim tudi pri Novem listu in Mladiki. Pripravljal je oddaje za Radio Trst A, veliko prevajal in napisal ve\xc4\x8d poljudnoznanstvenih del, potopisov in u\xc4\x8dbenikov.'